SPIŠ. V auguste došlo k dvom vážnym dopravným nehodám, ktoré spôsobili ťažké zranenia motocyklistu i mladej vodičky.
K prvej z nich došlo ešte v polovici augusta, popoludní na Starej ceste v Spišskej Novej Vsi. Podľa slov dopravného inžiniera Martina Lukáča, motocyklista i cyklista v rovnaký okamih odbočovali vľavo, pričom motocyklista obiehal cyklistu, keď on odbočoval vľavo. Cyklista utrpel ľahšie, motorkár ťažšie zranenia. Druhá vážna kolízia sa stala koncom mesiaca na pravé poludnie medzi obcami Jamník a Domaňovce. Jeden z vodičov začal obiehať na plnej čiare v miernej zákrute druhé vozidlo, kde sa v protismere čelne zrazil s protiidúcim autom. To viedla mladá vodička, ktorá utrpela ťažké zranenia. "Vodič, ktorý zapríčinil dopravnú nehodu a dvaja jeho spolujazdci sa zranili ľahko," upresnil M. Lukáč.
Polícia z celkového počtu 31 sledovaných dní v okrese Spišská Nová Ves eviduje 21 dní bez nehody, v Gelnickom okrese 29. Pod augustové nehody sa najčastejšie podpísal nesprávny spôsob jazdy, v desiatich prípadoch porušenie povinností vodiča a neprimeraná rýchlosť (po dva prípady).